Sandra Zeljko (44), sad već bivša tajnica u uredu premijera Andreja Plenkovića, školsku spremu ekonomskog stručnog radnika stekla je rješenjem Općinskog suda u Vukovaru 19. studenoga 1992. godine. Vukovarski sud tada je, s obzirom na okupaciju hrvatskog Podunavlja, djelovao u Zagrebu. Rješenje je potpisao tadašnji sudac tog suda, Miroslav Šovanj, koji je u međuvremenu napredovao do suca Kaznenog odjela Vrhovnog suda RH.

U rješenju, u čijem je posjedu Telegram, stoji kako ono ”u cijelosti zamjenjuje školsku ispravu” i navodi da je Sandra Zeljko, rođena 17. srpnja 1973. u Vukovaru, u školskoj godini 1990/91. u Centru za usmjereno obrazovanje Edvard Kardelj, završila srednju ekonomsku školu.

U zahtjevu koji je Sandra Zeljko podnijela Općinskom sudu u Vukovaru navodi se da zbog ratnih okolnosti nije bila u mogućnosti pribaviti duplikat svjedodžbe. Sud je ocijenio kako je njezin zahtjev osnovan te je ”temeljem izvedenih dokaza sa sigurnošću utvrđeno da je podnositelj zahtjeva [Sandra Zeljko] završio predmetnu školu i time stekao označenu školsku spremu, te da je zbog ratnih okolnosti arhiv škole nedostupan, pa nije u mogućnosti pribaviti duplikat o stečenoj stručnoj spremi”.

Telegram je u posjedu ovjerene izjave Sandre Zeljko

Međutim, u Matičnoj knjizi Ekonomske škole u Vukovaru za školsku godinu 1990/91., koja je dostupna i izvrsno sačuvana, nema podatka da je Sandra Zeljko tu školu ikada završila. Štoviše, nitko od njenih poslodavaca, uključujući Ministarstvo branitelja i Vladu RH nije tražio original njene srednjoškolske diplome, mada su takve zahtjeve, za svoje zaposlenike, nakon završetka mirne reintegracije hrvatskog Podunavlja. 15. siječnja 1998., neki poslodavci tražili kako bi provjerili postoji li uistinu svjedodžbu koja je zamijenjena sudskim rješenjem.

Telegram je u posjedu izjave koju je Sandra Zeljko potpisala i ovjerila u Gradskom sekretarijatu za pravosuđe i upravu Grada Zagreba, 18. rujna 1992. u kojoj ona – suprotno podacima iz Matične knjige Ekonomske škole u Vukovaru – tvrdi da je ”ekonomski stručni radnik” i da je završila četvrti razred tadašnje srednje ekonomske škole u sklopu COUO Edvard Kardelj. Sandra Zeljko navela je da izjavu potpisuje ”radi zaposlenja”.

Svjedok joj je bio samo jedan učenik škole

Izjavu su, potvrđujući te podatke ”pod moralnom, materijalnim i krivičnom odgovornošću” potpisali profesori Jasna Ambrinac i Zdravko Pehar. Današnji sudac Vrhovnog suda, Miroslav Šovanj, 19. studenoga 1992. vodio je taj izvanparnični predmet i, zanimljivo, donio rješenje kojom je Sandri Zeljko priznata srednja stručna sprema, mada se ni jedan od navedenih profesora nije pojavio na sudu. U zapisniku je samo navedeno kako ”nisu pristupili svjedok Ambrinac Jasna i svjedok Pehar Zdravko, dostave nisu uredno iskazane”.

No, pred sudom se pojavio svjedok Boris Martić (rođen 1970.), koji, zanimljivo, dolazi ”iako nije pozvan na današnju raspravu”. Njegovu izjavu navodimo onako kako je napisana u zapisniku: ”Poznam podnositelja Zeljko Sandru, ja sam također pohađao srednju školu u Vukovaru, zato tvrdim da je i ona išla u srednju školu i završila 4. razred”.

Iako svjedok, kojeg sud nije pozvao uopće nije rekao koju je srednju školu završio, tadašnjem sudu Općinskog suda u Vukovaru, a danas sucu Vrhovnog suda, Miroslavu Šovanju, ništa nije bilo sumnjivo, pa je istoga dana završio glavnu raspravu i nakon što je sve ”sa sigurnošću utvrđeno”, Sandri Zeljko izdao dokument koji joj je pomogao da se kasnije zaposli na istom tom Općinskom sudu u Vukovaru, koji je tada djelovao u Ilici 421, u Zagrebu. Rješenje je istoga dana postalo pravomoćno, jer se Sandra Zeljko odrekla prava na žalbu.

Kasnije je tražila potvrdu da je završila drugi razred

No, najzanimljivije u cijelom tom sudskom postupku jest da je zapisnik potpisao i A. Zeljko (vjerojatno Ante Zeljko, Sandrin stric i tadašnji predsjednik Općinskog suda u Vukovaru), mada ga se u zapisniku ni na koji način ne spominje. Prema informacijama Telegrama Sandra Zeljko završila je samo dva (od četiri) razreda tadašnje Ekonomske škole u Vukovara, a naknadno je tražila uvjerenje svjedodžbe o završenom drugom razredu te škole. To joj je, možda, bilo potrebno da nastavi školovanje u Zagrebu.

Iz Ureda za odnose s javnošću Vlade RH na naš upit koju stručnu spremu ima Sandra Zeljko, te koje je škole i kada završila, odgovoreno nam je ti podaci podliježu ograničenju sukladno Zakonu o zaštiti osobnih podataka, te naveli kako je za ”mjesto administrativne tajnice utvrđen uvjet završene srednje stručne spreme, koji gospođa Sandra Zeljko ispunjava”.

Sandra Zeljko, kako smo rekli, nećakinja je Ante Zeljka, koji je u vrijeme kad je ona temeljem sudskog rješenje dobila priznatu srednju stručnu spremu bio predsjednik Općinskog suda u Vukovaru, tada sa sjedištem u Zagrebu. Zeljko je kasnije napredovao i postao predsjednik Županijskog suda u Vukovaru, ali je smijenjen nakon što je ovaj novinar otkrio aferu vezanu uz njegovu sestru Mariju.

Hedl je svojedobno otkrio krivotvorinu Marije Zeljko

Tadašnji sudac općinskog suda u Vukovaru Željko Marić, Zeljkovoj je sestri u siječnju 1995., temeljem iskaza svjedoka priznao zvanje KV krojačice, jer je tvrdila kako je1966/67. završila školu učenika u privredi u Vukovaru. Posebno je zanimljivo što je jedan od svjedoka koji je to potvrdio, bio njen brat Antun Zeljko, u to vrijeme predsjednik Općinskog suda u Vukovaru, posvjedočivši kako je ”vidio svjedodžbu o završenoj školi” svoje sestre. Marija Zeljko tada se zaposlila kao dostavljačica na vukovarskom sudu u Zagrebu, ali je taj posao nastavila raditi i nakon što je sud preselio u Vukovar.

Međutim, kada su nakon završetka mirne reintegracije hrvatskog Podunavlja arhive vukovarskih škola ponovno postale dostupne, pokazalo se da Marija Zeljko ne posjeduje svjedodžbu koju je njen brat, kako je to izjavio na sudu, ”vidio”. Ovaj novinar u originalnim knjigama tadašnje Treće srednje škole u Vukovaru pronašao je dokument s potpisom ravnateljice Marije Bošnjak, u kojem stoji da Marija Zeljko ”nije stekla srednju stručnu spremu, jer nije položila završni ispit”.

Nakon objave tog skandala tadašnja ministrica pravosuđa Ana Lovrin 10. studenoga 2008. razriješila je Zeljka, no zbog lažnog svjedočenja – što je inače kažnjivo djelo na koje se, redovito, upozoravaju svi svjedoci u sudskim postupcima – nije mu se dogodilo niša strašno: prebačen je na Županijski sud u Veliku Goricu!

Sudac uhvaćen 2008. godine i dalje radi

Zeljko se nakon razrješenja medijima obratio priopćenjem i ustvrdio da je razlog njegove smjene ”nađen u vođenju prognaničkog Općinskog suda u Vukovaru”, te istaknuo kako se tada ”moralo improvizirati pod pritiskom tadašnjih okolnosti – rata, progonstva i gole egzistencije.” Željko Marić tadašnji sudac Općinskog suda u Vukovaru, koji je potpisao rješenje o stručnoj spremi Zeljkove sestre, ovom je novinaru u rujnu 2008. priznao ono što je Zeljko ustvrdio u svom priopćenju.

”Sasvim je sigurno da su neki na taj način stekli stručnu spremu koju nemaju. Jer, što je sudac mogao učiniti kada osoba za svjedoka dovede bivšega školskog kolegu i profesora koji pred sudom potvrde kako im je poznato da je ta osoba završila neku školu.” Marić je tada rekao da je prema njegovu sjećanju Općinski sud u Vukovaru izdao dvije, možda i tri tisuće prizanja o završenoj školi na temelju izjava svjedoka. Nakon završetka mirne reintegracije, kada su postali dostupni školski arhivi, nitko se nije potrudio napraviti reviziju i utvrditi koliko je takvih rješenje izdano temeljem lažnih svjedočenja.

Sada se ista priča ponovila i sa Zeljkovom nećakinjom i bivšom tajnicom u Vladi u vrijeme Jadranke Kosor, Zorana Milanovića, Tihomira Oreškovića i Andreja Plenkovića. I ona se, nakon što joj je sudskim putem priznata sprema, zaposlila u Općinskom sudu u Vukovaru gdje je radila kao tajnica i daktilografkinja. Kasnije, kao što je poznato, u Ministarstva branitelja povukla ju je tadašnja ministrica Jadranka Kosor, a odatle je otišla u Vladu. Njen stric, Antun Zeljko, danas je sudac drugog stupnja Kaznenog odjela na Županijskom sudu u Velikoj Gorici i glasnogovornik je u kaznenim predmetima.

*Za ilustraciju smo upotrijebili screenshot HRT-ovog kadra